ET

Brüssel 20.6.2007

KOM(2007) 341 lõplik

KOMISJONI ARUANNE EUROOPA PARLAMENDILE JA NÕUKOGULE

Hongkongi erihalduspiirkond: 2006. aasta aruanne

KOMISJONI ARUANNE EUROOPA PARLAMENDILE JA NÕUKOGULE

Hongkongi erihalduspiirkond: 2006. aasta aruanne

Komisjon võttis kohe pärast Hongkongi üleandmist Hiinale 1997. aastal oma teatises (KOM(1997) 171) endale kohustuse esitada igal aastal aruanne Hongkongi erihalduspiirkonna sündmuste kohta. Käesolev aruanne on järjekorras üheksas.

Hongkong on Euroopa Liidu oluline kaubanduspartner, kellega tal on ühised väärtused ja huvid majandus-, õigusloome-, haridus-, sotsiaal- ja kultuurivaldkonnas. ELi ja Hongkongi suhted neis valdkondades on arenenud ka pärast 1997. aastat. Need suhted on igati praktilised ja rajanevad ühistel huvidel.

Poliitiline ja põhiseaduslik areng

2006. aasta jaanuari alguses tegi valitsusjuht Donald Tsang esimest korda pärast oma ametisse astumist 2005. aastal valitsuses suuremaid muudatusi. Kaubandus-, tööstus- ja tehnoloogiaministriks nimetati Joseph Wang, valitsusjuhi büroo juhatajaks John Tsang ning avaliku teenistuse juhiks Denise Yue.

Poliitilise töö jätkamiseks riigiteenistujate hulgas avaldas erihalduspiirkonna valitsus juulis aruteludokumendi. Selles esitati ettepanek luua kaks uut poliitilist ametikohta (büroo asedirektorite ning büroo direktori assistentide ametikohad), et aidata ministritel teha poliitilist tööd. Aruelu lõppes 2006. aasta novembris ja valitsuselt oodatakse otsust 2007. aasta esimesel poolel.

Pärast seda, kui valitsuse ettepanekud põhiseaduse reformimiseks kukkusid 2005. aasta detsembris seadusandlikus kogus läbi, jäid 2006. aasta algul valitsuse suhted demokraatiat pooldavate seadusandliku kogu liikmete ja poliitiliste parteidega pingelisteks.

Nn artikli 45 huvirühm moodustas märtsis kodanikupartei, millesse kuuluvad peamiselt juristid ja õppejõud, sealhulgas kuus seadusandliku kogu liiget. Parteid juhib Audrey Eu. Uue partei eesmärk on võimalikult kiiresti kehtestada üldine valimisõigus, sotsiaalne õiglus, miinimumpalk ning normeerida tööaeg.

Suurima demokraatiat toetava partei (Demokraatlik partei) mainet kahjustasid terve 2006. aasta jooksul teated sisevastuoludest. Partei esimees Lee Wing Tat astus 2006. aasta detsembris oma kohalt tagasi ja tema asemele tuli Albert Ho, kes on samuti seadusandliku kogu liige.

Oktoobris pidas Donald Tsang seadusandlikus kogus teise poliitilise kõne, milles käsitleti tema ülejäänud ametiaega valitsusjuhina (s.t kuni 30. juunini 2007). Selles tehti teatavaks meetmeid, mida võetakse avalikkusele üha suuremat muret põhjustavates keskkonnaküsimustes. Tsang ei käsitlenud kaupade ja teenuste maksustamise ettepanekuid ja välistas lühemas perspektiivis miinimumpalga kehtestamise. Seetõttu pälvis ta kriitikat, sest seda tõlgendati kui soovi vältida oma järelejäänud ametiaja jooksul vaidlusküsimusi.

Kommentaatorid leiavad üksmeelselt, et 2007. aasta märtsis toimuvatel valimistel valitakse Donald Tsang tagasi valitsusjuhiks, kuigi 2006. aasta detsembris ei olnud ta veel teatanud oma kandideerimisest.

Pärast kuid kestnud teadmatust teatas Anson Chan septembris, et ta ei kavatse kandideerida valitsusjuhi valimistel. Demokraatlikud parteid jõudsid lõpuks kokkuleppele, et esitavad ühe ühise kandidaadi Alan Leongi, kes on advokaat ja Kodanikuparteisse kuuluv seadusandliku kogu liige.

10. detsembril toimunud 800-liikmelise valitsusjuhi nimetamise komitee valimistel said demokraatiat pooldavad parteid 134 kohta − 100 kohta rohkem, kui vaja oma kandidaadi esitamiseks valitsusjuhi valimisteks. Seepärast on tõenäoline, et Leong esitatakse kandidaadiks.

2006. aastal ei toimunud erilist edasiminekut üldise valimisõiguse kehtestamisel, kuigi selle üle toimus pidev ja avalik arutelu, mida kajastati laialdaselt ka meedias.

2005. aasta lõpus erihalduspiirkonna valitsuse esitatud ettepanekud ei saanud seadusandlikus kogus vastuvõtmiseks piisavalt hääli. Ettepaneku kohaselt oleks mõnevõrra suurendatud seadusandlikku kogu ja valimiskomiteed, mille ülesanne on valida valitsusjuht. Donald Tsang teatas pärast seda tagasilööki, et erihalduspiirkonna valitsus ei tee uusi põhiseaduse reformimise ettepanekuid enne seadusandliku kogu valimisi 2008. aastal. Seetõttu ei toimunud terve 2006. aasta jooksul ametlikku dialoogi. On oodata, et strateegilise arengu komisjon avaldab 2007. aasta alguses uue aruande, milles esitatakse võimalikud valimisõiguse laiendamise teed.

Kuid avalik arutelu on jätkunud kõigest hoolimata. Poliitiliste arenguteede üle toimuvasse avalikku arutellu on sekkunud ka sellised poliitikud nagu endine peasekretär Anson Chan, endine julgeolekuminister Regina Ip ja Hongkongi katoliku kardinal Joseph Zen. Nad kutsuvad üles kehtestama üldist valimisõigust ja nimetavad tähtajana sageli 2012. aasta valitsusjuhi valimisi. Demokraatiat pooldavad poliitilised parteid, sealhulgas demokraatiat pooldav ühendus LegCo kutsuvadki üles kehtestama üldist valimisõigust 2012. aastal toimuvates valitsusjuhi otsevalimisteks. Sõltumatute arvamusküsitluste kohaselt toetas 2006. aastal 60% Hongkongi elanikest demokraatiat ja üldist valimisõigust ning soovis neis küsimustes edasiliikumist.

31. märtsil 2006 esitas ÜRO inimõiguste komitee oma lõppjäreldused Hongkongi erihalduspiirkonda käsitleva teise aruande kohta, võttes aluseks kodaniku- ja poliitiliste õiguste rahvusvahelise pakti. Aruandes märgiti, et tuleb teha kõik selleks, et seadusandlik kogu valitaks üldise ja võrdse valimisõiguse kohaselt, ning tehti Hongkongi erihalduspiirkonnale ettepanek esitada ühe aasta jooksul teave komitee soovituste alusel võetud meetmete kohta.

Euroopa Liit toetab kõikjal maailmas demokraatiat, millega tagatakse kõige paremini seaduslik, stabiilne, vastutustundlik ja läbipaistev valitsus, õiguste ja vabaduste kaitsmine ning õigusriik. ELi toetab kiiret ja olulist edasiminekut põhieesmärgi (s.t üldise valimisõiguse) saavutamiseks Hongkongis, nagu on sätestatud põhiseaduses ja nagu soovib Hongkongi rahvas. Oma eelnevates aastaaruannetes (vt eriti 2004. ja 2005. aasta aruannet) on komisjon andnud üksikasjalikuma ülevaate Hongkongi põhiseaduslikust arengust ja Hiina rahvakongressi tõlgendusest erihalduspiirkonna põhiseaduse kohta.

Leidub märke selle kohta, et Hiina valitsus Pekingis on huvitatud käimasolevast arutelust ja on seetõttu avaldanud survet erihalduspiirkonna valitsusele. Hiina juhtkond on kutsunud üles pidama konstruktiivset arutelu, et jõuda üksmeelele erihalduspiirkonna demokraatliku, põhiseadusele vastava arengu küsimuses.

Kuid komisjon tunnistab, et põhimõtet „üks riik, mitu süsteemi" üldiselt järgitakse ning see on Hongkongi elanikele kasulik. EL toetab kõnealuse põhimõtte rakendamist, pidades eriti silmas, et Hongkongi erihalduspiirkonna elanikele tuleb tagada põhiseaduses sätestatud inimõigustest ja isikuvabadustest kinnipidamine. On oluline, et erihalduspiirkonna valitsus on jätkuvalt majandus-, kaubandus-, maksu- ja rahandusalastes ning regulatiivsetes küsimustes suures osas iseseisev ning Hongkongi elanikud saavad nautida oma õigussüsteemi, sõltumatut õigusriiki, omandiõigust, sõnavabadust ning turumajandussüsteemi.

Majanduse areng ning kaubandus- ja valdkondlikud küsimused

Hongkongi majanduskasv oli 2006. aasta esimeses kolmes kvartalis kiire. Mandri-Hiina majandus tagas kauba- ja teenuste valdkonnas mõõduka kasvu, investeeringute üldmaht oli suur, kinnisvarasektor püsis stabiilsena ja tööturu olukord paranes, nii et töötuse määr langes viie aasta madalaimale tasemele. Suure sisemaise nõudlusega käis kaasas hinnainflatsioon.

Hongkongi majandusnäitajad on järgmised:

| SKT kasv | Inflatsioonimäär | Töötuse määr | Teenuste osa SKTst (%) |

2005 | 7,3% | 1% | 5,6% | 90,6% |

2006 (I–III kvartal) | 6,8% | 2,3% | 4,7% | – |

Majandusvaldkondadest arenesid 2006. aastal kõige dünaamilisemalt finantsteenused, kaupade import ja eksport ning transporditeenused. Hongkong säilitas oma koha finants-, kaubandus-, logistika- ja transporditeenuste sõlmpunktina. Hongkongi ettevõtlussõbralikku keskkonda hinnati väga kõrgelt mitmes maailma reitinguagentuuri tehtud rahvusvahelises uuringus.

Rahandussektori, eriti aktsiaturu häid tulemusi toetas kõrge likviidsus selles piirkonnas. Mandri-Hiina ettevõtetega seotud kapitaliturg õitses. 2006. aastal viis Hongkong edukalt börsile mitu Hiina suurettevõtet, muuhulgas Hiina Tööstus- ja Kaubanduspanga aktsiate esmakordne avalik pakkumine, mis on omasuguste seas seni maailma suurim. Aasta jooksul kasvas kogutud vahendite summa rekordiliselt, mille tulemusena jõudis Hongkong Londoni ja New Yorgiga võrreldavate kauplemismahtudeni. Kuna turuväljavaated olid suurepärased, jõudsid Hang Seng indeks ja kauplemise maht Hongkongi aktsiaturul 2006. aastal rekordtasemele.

Hongkongi kapitaliturg mängib keskset rolli Hiina riigiettevõtete reformimisel, eraettevõtluse laiendamisel ja infrastruktuuri arendamise programmi elluviimisel. Tihedama majanduspartnerluse kokkuleppe (CEPA) soodsad tingimused on lihtsustanud Hongkongi panga- ja finantsteenuste osutajate tegevust Mandri-Hiinas. 2006. aasta lõpus avaldatud Mandri-Hiina valitsusasutuste poliitilistest avaldustest võis välja lugeda, et Hiina on valmis veelgi tugevdama Hongkongi kui Hiina rahvusvahelise finantskeskuse juhtrolli, kasutades selleks näiteks Hongkongi kaasamist võimalikesse meetmetesse, millega laiendatakse ja liberaliseeritakse Hiina jüaanides denomineeritud finantsinstrumentide turgusid.

Hongkongi ja Hiina kaubandushuvid põimuvad üha rohkem, eriti Pärlijõe suudmealal. Loodud on ametlikud institutsioonid, et soodustada koostööd, kaubavahetust ning teenuste ja inimeste liikumist kahe halduspiirkonna vahel. Muu hulgas on sõlmitud tihedama majanduspartnerluse kokkulepe, terve Pärlijõe suudmeala hõlmava piirkondliku koostöö raamistikku käsitlev leping ja kõrgkvalifitseeritud sisserändajate vastuvõtmiskava. Hongkongil on vaja tagada oma majanduse kasv ja areng. Samas tuleb tal säilitada liberaalne kosmopoliitne maailmavaade ja vabaturul rajanev ettevõtluskeskkond, kontekstis, kus kaks majandusruumi sulanduvad veelgi.

Maksupoliitika valdkonnas käivitas Hongkongi valitsus 2006. aasta juulis kaupade ja teenuste üldmaksu käsitleva arutelu, mille eesmärk on suurendada valitsuse tulusid senise kitsa maksubaasi laiendamise teel. Võttes arvesse kiiresti vananeva rahvastiku kõrget maksukoormust pikas perspektiivis ja valitsuse praeguse maksutulu kõikumist, leidis Hongkongi valitsus, et maksubaasi jätkusuutlikkuse suurendamiseks on vaja maksureformi. Kuid poliitiliste parteide, äriringkondade ja avalikkuse hulgas ei leidnud kaupade ja teenuste maksu käsitlev ettepanek positiivset vastuvõttu. Üldise ja hääleka vastuseisu tõttu võttis valitsus detsembris maksu käsitleva ettepaneku tagasi. Hongkong on üks vähestest suure sissetulekuga arenenud majandustest, kus puudub üldine käibemaks.

ELi ja Hongkongi kahepoolsed kaubandus- ja majandussidemed on välja kujunenud ja kaubandustakistused mõjutavad neid väga vähe. Hongkongi ametiasutused suhtlevad tihedalt ja korrapäraselt nii välismaiste kui ka kohalike äriorganisatsioonidega ning arvestavad nende muredega. Asjaolu, et mikrotasandil probleemid peaaegu puuduvad, rõhutasid ka WTO liikmed, kes avaldasid Hongkongi kaubandusrežiimi suhtes kiitust 15. detsembril Genovas toimunud kaubanduspoliitika ülevaateüritusel.

ELi – Hongkongi kahepoolne kaubandus suurenes 2006. aastal märgatavalt. ELi sai 2006. aastaks Hongkongi suuruselt teiseks kaubanduspartneriks Mandri-Hiina järel. Kasvu peamisteks artikliteks olid kontorimasinad ja tekstiiltooted.

ELi kaubandus Hongkongiga |

Aasta | ELi import Hongkongist(miljardit eurot) | Muutus aastas (%) | ELi eksport Hongkongi(miljardit eurot) | Muutus aastas (%) | ELi kaubandusülejääk(miljardit eurot) | Kaubanduse maht (miljardit eurot) |

2006 | 14,2 | 33,9 | 21,5 | 5,3 | 7,2 | 35,8 |

| | | | | | |

Allikas: Eurostat | | | | |

Intellektuaalomandi õigused. Euroopa Komisjon hindab järjekindlaid jõupingutusi, mida Hongkong teeb intellektuaalomandi õiguste kaitsmiseks. Hongkongi valitsuse meetmed (partnerluse tugevdamine majandusvaldkondadega, avalikkuse teadlikkuse tõstmine intellektuaalomandi õiguste küsimustes, uute õigusaktide vastuvõtmine ja õigusaktide täitmise tõhustamine) on oluliselt parandanud intellektuaalomandi õiguste kaitset. Kuid komisjon on seisukohal, et mõnes valdkonnas ei ole intellektuaalomandi õiguste kaitse probleemid veel täielikult lahendatud. Komisjonile teeb jätkuvalt muret, et Hongkong võimaldab ikka veel registreerida ettevõtteid nimega, mis on täpselt ühesugune mõne tuntud ELi kaubamärgiga või sellega väga sarnane. Nii rikutakse Mandri-Hiinas tegutsevate ELi ettevõtete õigusi. Komisjon on ka mures, et praeguses registreerimissüsteemis ei kaitsta piisavalt farmaatsiatoodete patendiõiguste omanikke.

Konkurentsiõigus. Euroopa Komisjon tervitab erihalduspiirkonna valitsuse kava reguleerida igakülgselt uute õigusaktidega konkurentsi valdkonda. Konkurentsipoliitika ülevaatekomitee esitas juunis oma aruandes järelduse, et Hongkongil on vaja võtta vastu õigusaktid, millega reguleeritakse konkurentsi kõikides valdkondades ja mis käsitleks teatavat liiki konkurentsivastast käitumist. Õigusaktide jõustamiseks tuleks moodustada sõltumatu konkurentsikomisjon. Hongkongi valitsus on algatanud arvamusküsitluse, mis kestab kuni 2007. aasta veebruarini. Komisjon jälgib selle valdkonna sündmusi suure huviga.

Tsiviillennundus. Komisjon on teinud ettepaneku alustada erihalduspiirkonna valitsusega dialoogi, et arutada vajadust muuta Hongkongi ja liikmesriikide olemasolevaid kahepoolseid lennuteenuste lepinguid, et viia need vastavusse ühenduse õigusaktidega. Komisjon on teinud erihalduspiirkonna valitsusele ettepaneku lähtuda mõlema poole huvidest ja käsitleda nende lepingute õiguskindluse taastamist esmajärgulise tähtsusega küsimusena. Komisjon tegi ettepaneku sõlmida selleks kahe poole vahel „horisontaalleping“, mis moodustaks kõikidele olemasolevate lepingute kindla õigusliku aluse. Komisjon on arvestanud küsimustega, mis valmistavad erihalduspiirkonna valitsusele muret, ning tervitab viimase nõusolekut alustada komisjoniga dialoogi.

Veinimaks. Euroopa Komisjonile valmistas pettumust, et Hongkongi valitsus ei vähendanud 2006.–2007. eelarveaastal veinile kehtestatud väga kõrget (80protsendilist) aktsiisimaksu.

ELi direktiiv hoiuste maksustamise kohta. 2006. aastal teatas komisjon oma huvist alustada erihalduspiirkonna valitsusega läbirääkimisi, et aidata kaasa hoiuste maksustamist käsitleva ELi direktiiviga sarnaste meetmete kehtestamisele. Kooskõlas nimetatud maksupoliitikaga, millega nähakse ette edendada võimalikult ulatuslikult rahvusvaheliselt heakskiidetud hea valitsemistava põhimõtte kohaldamist, teeb komisjon ettepaneku parandada koostöös Hongkongiga läbipaistvust ja teabevahetust, tugevdada selliste meetmete jõustamist, mis takistavad maksude tasumisest hoidumist, ning edendada ELis kohaldatavate tulumaksu ja hoiuste maksustamise meetmetega samaväärsete meetmete kohaldamist. Komisjon tervitab erihalduspiirkonna valitsuse nõusolekut pidada kõnealuses küsimuses sissejuhatav töödialoog.

Tihedama majanduspartnerluse kokkulepe (CEPA). 2003. aastal allakirjutatud esimene Hongkongi ja Mandri-Hiina vaheline vabakaubandusleping on jõudnud neljandasse etappi. Lepingu III lisale (CEPA IV) kirjutati alla 27. juunil 2006. Mandri-Hiina ja Hongkong jätkasid koostööd kummagi poole turulepääsu parandamiseks ja leppisid kokku võtta uusi liberaliseerimismeetmeid, mis hõlmavad kaupu ja teenuseid, ning edendada lihtsustavaid meetmeid intellektuaalomandi õiguse valdkonnas. Alates 1. jaanuarist 2006 kohaldatakse tollimaksuvabastust kõikide Mandri-Hiinasse imporditavate Hongkongi kaupade (väljaarvatud mõned keelatud artiklid) suhtes, mis vastavad CEPA päritolutingimustele. Alates CEPA täielikust jõustumisest 2004. aastal on liberaliseeritud kokku 27 teenusesektorit. Vabakaubanduse tingimuste kohaselt said Hongkongi teenuseosutajad kiirema ja laialdasema juurdepääsu turule ning teatavate sektorite (turism, õigus-, audiovisuaal-, transpordi ja leviteenused) suhtes kehtivad ka WTO lisasoodustused. Teenusesektorite suhtes kehtestatud soodustingimused on kindlustanud Hongkongi rolli teenuste osutamise keskusena.

Keskkond. On hästi teada, et EL peab esmatähtsaks võitlust kliimamuutuste, õhu ja vee ning muu saastamisega. Komisjon on seisukohal, et neis küsimustes on määrav piiriülene koostöö ning see toob kasu kogu maailmale. Komisjon tervitab valitsusjuhi 2006. aasta oktoobri poliitilises kõnes esitatud Hongkongi valitsuse kava võtta uusi keskkonnameetmeid, eriti ettepanekut võtta kasutusele Euroopa standardid ja suunised. Komisjon on valmis tegema Hongkongiga koostööd, et teda aidata ja julgustada nende meetmete võtmisel, ning vajaduse korral uurida võimalusi Mandri-Hiinaga kolmepoolseks koostööks.

ELi ja Hongkongi suhted

26. oktoobril võttis komisjon vastu teatise „Euroopa Liidu, Hongkongi ja Aomeni koostöövõimalused aastateks 2007–2013“ [1], mille nõukogu kiitis heaks oma 12. detsembri järeldustega. Teatises nähakse ette koostöö edendamine seitsmes peamises valdkonnas: kaubandus ja toll, rahandus, inimestevahelised suhted (kaasa arvatud akadeemilised ringkonnad), transport, keskkond, tervishoid ning toiduohutus. Selles esitati ka ettepanek pidada korrapärast struktureeritud dialoogi komisjoni ja Hongkongi erihalduspiirkonna vahel komisjoni pädevusse kuuluvates küsimustes.

21. detsembril võttis nõukogu vastu vahendi, et rahastada koostööd tööstusriikide ja teiste suure sissetulekuga riikidega, sealhulgas Hongkongiga. Koostööprogramm peaks algama 2007. aasta lõpus. Komisjon arutab Hongkongiga selle koostöö üksikasju ja lepib nendes kokku.

President Barroso võttis 7. novembril Brüsselis vastu valitsusjuhi Donald Tsangi. Mõlemad juhid olid üksmeelel, et Hongkong ja Euroopa Liit peaksid arendama, laiendama ja süvendama koostööd ühist huvi pakkuvates valdkondades. Nad leppisid kokku struktureeritud dialoogi alustamises, et säilitada tihedad sidemed igal tasandil ja tagada, et suhted areneksid tõusujoones, võttes arvesse ja tegeledes kõikide väljakutsete ja võimalustega kiiresti ja tõhusalt.

2006. aastal toimusid uued Euroopa Komisjoni ja Hongkongi vastastikused kõrgetasemelised kohtumised ja visiidid, mis tugevdasid suhteid.

· EÜ ja Hongkongi ühine tagasivõtmiskomitee kogunes jaanuaris Hongkongis ning vaatas läbi EÜ ja Hongkongi tagasivõtmislepingu rakendamise küsimused.

· Tervishoiu ja tarbijakaitse volinik Markos Kyprianou juhtis kõrgetasemelist visiiti Hongkongi, mille käigus arutati valmisolekut võimalikuks pandeemiliseks haiguspuhanguks ja külastati Hongkongi tervishoiuasutusi.

· Majanduse ja rahanduse peadirektoraadi peadirektor Klaus Regling ning Euroopa Keskpanga juhatuse liige Jose Manuel Gonzalez-Paramo juhtisid koos Hongkongi rahandust juhtiva asutuse peadirektori Joseph Yamiga Hongkongis veebruaris toimunud suurt konverentsi „EURO: Euroopa ja Aasia finantsturgudel saadud õppetunnid“.

· Komisjoni siseturu volinik Charlie McCreevy külastas mais Hongkongi rahapoliitikat juhtivat asutust ja Hongkongi börsi, et kohtuda finantsteenuste ja riigikassa ministri Frederick Ma ning Hongkongi väärtpaberi- ja futuurikomisjoni tippametnikega.

· Infoühiskonna ja meedia volinik Viviane Reding külastas detsembris Hongkongi eesmärgiga osaleda Rahvusvahelise Telekommunikatsiooniliidu 2006. aasta ülemaailmsel telekommunikatsiooni alasel konverentsil.

Euroopa Komisjoni büroo Hongkongis asutati 1993. aastal. Kuueteistkümnel Euroopa Liidu liikmesriigil on Hongkongiga suhete korraldamiseks sinna akrediteeritud täiskohaga töötavad diplomaatilised esindused (Portugali esindus on lähedal asuvas Aomenis). Hongkongi valitsuse statistika kohaselt elas 2006. aasta augustis Hongkongis alaliselt umbes 37 000 Euroopa Liidu kodanikku.

2006. aastal tugevdati ELi avalikku diplomaatiat Hongkongis. Terve aasta jooksul korraldas Euroopa Komisjoni Hongkongi büroo aktiivset ja ulatuslikku teavitamist ja avaliku diplomaatia programmi, millega Hongkongi meediale ja ühiskonnale tutvustati ELi väärtusi ning majandus-, õigusloome-, sotsiaal-, haridus- ja kultuuripoliitikat. Lisaks korraldas Euroopa Komisjoni Hongkongi büroo 2006. aasta jooksul kaheksa nõupidamisseminari, et arutada kõnealuseid küsimusi ning võimaluse korral arendada ja laiendada ELi ja Hongkongi koostööd ühist huvi pakkuvates valdkondades. Seminaridel osales üle 200 esindaja Hongkongi erinevate elualadelt – haridus ja teadus, keskkond, tervishoid, toidu- ja tooteohutus, kaubandus, majandus ja rahandus, Euroopa kaubanduskojad, Hongkongis asuvad ELi äriringkonnad ning ELi turule eksportijad. Korraldati ka seminare ELi liikmesriikide Hongkongi esinduste juhtidele ja kaubandusesindajatele.

[1] Euroopa Liidu, Hongkongi ja Aomeni koostöövõimalused aastateks 2007–2013. Komisjoni teatis nõukogule ja Euroopa Parlamendile. KOM(2006) 648 (lõplik), 26.10.2006.

--------------------------------------------------